**Tetris** (ven. Тетрис) on tietokonepeli, jonka on alun perin tehnyt neuvostoliittolainen Aleksei Pažitnov kesäkuussa 1984 ja jonka Vadim Gerasimov siirsi IBM PC:lle.

Pelaaminen
----------

Alkuperäinen vuoden 1984 venäläinen versio
Tetrominot.
Tetriksessä on tarkoitus kerätä pisteitä pudottelemalla neljästä laatikosta koostuvia palikoita (tetrominoja, joita on seitsemän erilaista) ja koota niistä vaakasuoria rivejä. Kun rivin saa kokonaiseksi, se poistuu ja ylempänä olevat rivit putoavat yhden alemmaksi. Täyttämällä kaksi tai kolme riviä kerralla saa enemmän pisteitä. Tämä toimenpide neljälle riville samanaikaisesti on nimeltään *tetris*.

Historia
--------

Tetris-pelistä on tehty käännös lähes kaikille kotitietokoneille ja pelikonsoleille, aluksi Elektronika 60:lle (neuvostoliittolainen PDP-11-klooni), sitten IBM PC:lle. Peli tuli lännessä tunnetuksi vuosina 1986 ja 1987, jolloin siitä julkaistiin versiot monille kotitietokoneille. Samoihin aikoihin se ilmestyi myös kolikkopelinä, jossa ruutu oli jaettu kahtia siten, että kaksi pelaajaa pystyi kilpailemaan keskenään samanaikaisesti. Spectrum Holobyten julkaisemassa versiossa henkilökohtaisille tietokoneille ja Amigalle oli hienot venäläisiä maisemia sisältäneet taustakuvat ja venäläisistä kansansävelmistä muodostetut musiikit, kun taas esimerkiksi Mirrorsoftin versiot Amigalle ja Atari ST:lle olivat nopeasti tehtyjä*kenen mukaan?*.*lähde?*

Tietokoneversioita myytiin jo niiden ilmestyessä halpapeleinä pelin yksinkertaisen luonteen vuoksi. Useimpia versioita ei myyty täyshintaisina peleinä, ja Tetriksestä ilmestyi tietokoneille muutenkin lukuisia harrastelijoiden tekemiä ilmaisia versioita. Nintendon Game Boyn versio vuodelta 1989 on levinnein Tetriksen versio, koska peliä jaettiin Game Boyn mukana. Pažitnov itse ei saanut pelistä tekijänpalkkioita ennen vuotta 1996, jolloin hänestä tuli Yhdysvaltain kansalainen.*lähde?*

Kilpailut
---------

Tetriksen maailmanmestaruuskisat *Classic Tetris World Championship* (CTWC) perustettiin 2010. Kilpaa käydään pelin vuonna 1989 julkaistulla Nintendon NTSC-versiolla. Maineikas kilpapelaaja Jonas Neubauer voitti seitsemän kahdeksasta ensimmäisestä CTWC-ottelusta.

Kilpa-Tetriksen eräs merkkipaalu on se hetki, jolloin pelin sisäänrakennettu pistelaskuri saavuttaa arvon 999 999. Sen jälkeen laskuri ei enää pysy laskuissa mukana. Pelaajat pyrkivät saavuttamaan tämän maksimiarvon ennen kuin peli etenee tasolle 29, sillä silloin peli vaikeutuu jyrkästi, kun palikat alkavat pudota kaksinkertaisella nopeudella, ja pelaajan pikainen häviö alkaa vaikuttaa väistämättömältä. 

Vuosina 2010–2018 maksimipisteille yltäminen ennen tasoa 29 vaikutti mahdottomalta, mutta ajan myötä siitä tuli yhä useampien pelaajien saavutus.  Vuosina 2018–2022 nuoret pelaajat ovat päässeet pelissä tätäkin pidemmälle. 16-vuotias Joseph Saelee nousi tasolle 30 ja sen jälkeen seuraaville tasoille aina 35:een saakka. Tuolloin kukaan toinen pelaaja ei ollut vielä päässyt tason 30 yli. Saelee ja muut nuoret pelaajat käyttivät peliohjaimen pitelyyn *hypertapping*-otetta, joka lyhentää pelaajan reaktioaikaa. Saeleen saavutus innoitti pelin pariin uusia pelaajia, jotka aikanaan murskasivat vanhat ennätykset ja mullistivat käsityksen siitä, mikä pelissä oli mahdollista. *Rolling*-otteen yleistymisen jälkeen Jacob Huff saavutti tason 40. Andy Artiaga nousi tasolle 58. Käyttämällä pelin PAL-versiolta, joka toimii 17% hitaammin kuin NTSC-versio, eräs pelaaja on yltänyt tasolle 138. Siinä vaiheessa pelin väripaletti menee sekaisin.

Vastaanotto
-----------

Suomessa pelin arvosteli Niko Nirvi huhtikuun 1988 *MikroBitissä*. Peli sai täydet viisi tähteä, ja arvostelija totesi: "hyvin on veli venäläinen pelin tehnyt". Myöhemmin saman lehden Jukka Tapanimäki antoi pelin Game Boy -versiolle 93 pistettä sadasta.

Peli on listattu Stanfordin yliopiston kymmenen kaikkien aikojen tärkeimmän videopelien listalle vuonna 2007.

Musiikki
--------

Game Boyn mukana jaellun suositun Tetriksen version musiikkikappaleista tunnetuin on *Korobeiniki* (ven. Коробейники), joka ei sisältynyt laisinkaan Pažitnovin alkuperäiseen peliin. Se on alun perin venäläinen kansanlaulu, mutta monissa länsimaissa se tunnetaan ensisijaisesti Tetris-melodiana. Suomessa laulu on levytetty useasti lastenlauluna nimellä "Kulkukauppias" Saukin sanoittamana.  *Korobeiniki* kertoo matkustajasta, joka kiertelee kaupustelemassa rihkamaa kylästä toiseen. *Korobeinikin* sovitti Game Boy -versioon Hirokazu Tanaka. Nykyään Tetris Holdingilla on yksinoikeus Korobeinikin käyttöön videopeliteollisuudessa.

Wally Bebenin tekemä pelin Commodore 64 -version taustalla soiva kappale herätti huomiota 25 minuutin pituudellaan. Mirrorsoftin 16-bittisille tietokoneille julkaiseman Tetris-version musiikista vastasi David Whittaker.*lähde?*

*Korobeinikin* nuotit.
MusiikkinäytteetKorobeinikiTetriksen Game Boy -versiossa käytetty *Korobeiniki*-sävelmä.Äänitiedostojen kuunteluohjeet

Muunnelmat ja kloonit
---------------------

Game Boy ja sen Tetris-pelimoduuli
*Tetriksestä* on tehty useita suoria klooneja, sekä se on inspiroinut useisiin samankaltaisiin peleihin. *Tetris* ja *Chain Shot!* (1985) voidaan laskea tiilien parituksen peleihin (engl. *tile matching*).

Samantyylinen peli on *Columns*, josta on tehty myös klooneja kuten suomalainen *Coloris*. Erona *Tetrikseen* on että kappaleet ovat kaikki samanmuotoisia, mutta järjestely tehdään värien mukaan eikä kappaleiden muodon mukaan.

*Blockout* oli kolmiulotteinen muunnelma *Tetriksestä*, jossa kappaleet olivat kolmiulotteisia. *Welltris*-peliä markkinoitiin samalla ajatuksella.

Eräissä *Tetriksen* versioissa on moninpeliominaisuuksia.

Dokumenttielokuva
-----------------

* Adam Cornelius: ***Ecstasy of Order: The Tetris Masters***. USA, 2011. 93 min.

Lähteet
-------

1. ↑  Silvia Pingitore: Interview with Tetris creator Alexey Pajitnov *the-shortlisted.co.uk*.  19.3.2023. Viitattu 5.7.2023. (englanniksi)
2. 1 2 3  Chris Karnadi: Teens are rewriting what is possible in the world of competitive Tetris *Polygon*.  21.7.2022. Viitattu 4.1.2024. (englanniksi)
3. ↑  Mikrobitti 3/1991, pelikonsoliliite
4. ↑  Chaplin, Heather: Is That Just Some Game? No, It’s a Cultural Artifact New York Times. Viitattu 12.6.2017.
5. 1 2 3  Sani, Ilari: Kovaa peliä Moskovassa.  *Mikrobitti*, 1/2017, s. 78–79.  Alma Talent.
6. ↑  [ Search Results for track 
Kulkukauppias] *www.aanitearkisto.fi*.  Arkistoitu 7.11.2017. Viitattu 6.11.2017.
7. ↑  77037539 *Trademark Status & Document Retrieval (TSDR)*. Yhdysvaltain patentti- ja tavaramerkkivirasto. Viitattu 22.4.2017. (englanniksi)
8. ↑  Patrick Arellano: The 10 Best Versions Of Tetris, Ranked *cbr.com*.  9.9.2022. Viitattu 14.11.2022. (englanniksi)
9. ↑  Jesper Juul: Swap Adjacent Gems to Make Sets of Three: A History of Matching Tile Games *jesperjuul.net*.  2007. Viitattu 14.11.2022. (englanniksi)
10. ↑  Columns *mobygames.com*. Viitattu 14.11.2022. (englanniksi)
11. ↑  Blockout *mobygames.com*. Viitattu 14.11.2022. (englanniksi)
12. ↑  Welltris *mobygames.com*. Viitattu 14.11.2022. (englanniksi)
13. ↑  Panu Saarenoja: Tetris Effect: Connected *pelaaja.fi*.  17.1.2021. Viitattu 14.11.2022. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tetris**.
* *Tetris* Hall of Light -sivustolla (englanniksi)
* *Tetris* MobyGamesissa (englanniksi)
* Tetris: A History
* Tetris Story
* Quadra - Tetris-klooni (avoin lähdekoodi)
* Tetriculis Google gadget Tetris
* KSirtet - KDE-projektin Tetris-klooni
* New Tetris online (Arkistoitu – Internet Archive)